РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број: 06-2/35-21

25. фебруар 2021. године

Б е о г р а д

З А П И С Н И К

ШЕСТЕ СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 18. ФЕБРУАРА 2021. ГОДИНЕ

Седница је почела у 10,00 часова.

Седницом је председавао Верољуб Арсић, председник Одбора.

Поред председавајућег, седници су присуствовали чланови Одбора: Александра Томић, Драгомир Карић, Весна Стамболић, Снежана Петровић, Наташа Љубишић, Зоран Томић, Ивана Поповић, Ана Белоица, Снежана Пауновић и Војислав Вујић.

Седници су присуствовали заменици одсутних чланова Одбора: Бранимир Јовановић (заменик члана Одбора Јасмине Каранац), Ненад Крстић (заменик члана Одбора Тихомира Петковића) и Адријана Пуповац (заменик члана Одбора Оливере Недељковић).

Седници нису присуствовали чланови Одбора Угљеша Марковић, Крсто Јањушевић и Илија Животић, заменик председника Одбора, нити њихови заменици.

Седници су, на позив председника, из Агенције за енергетику Републике Србије присуствовали: Дејан Поповић, председник Савета АЕРС и Аца Марковић и Негица Рајаков и чланови Савета АЕРС, као и  Гордан Танић, руководилац Сектора за економско-финансијске послове АЕРС.

На предлог председника, Одбор је једногласно утврдио следећи

Д н е в н и р е д:

1. Разматрање Годишњег извештаја о раду Агенције за енергетику Републике Србије за 2019. годину (03 број 02-669/20 од 1. јуна 2020. године).

Пре преласка на рад према утврђеном дневном реду, Одбор је једногласно усвојио записнике Прве и Пете седнице Одбора.

Прва тачка: **Годишњи извештај о раду Агенције за енергетику** **Републике Србије** **за 2019. годину**

Одбор је размотрио Годишњи извештај о раду Агенције за енергетику Републике Србије за 2019. годину и поднео Извештај Народној скупштини са Предлогом закључка.

Председник Одбора је подсетио да, на основу члана 39. Закона о енергетици, Савет Агенције за енергетику Републике Србије подноси Народној скупштини најмање једном годишње, до 31. маја сваке године, извештај о раду Агенције. Извештај о раду садржи податке о раду Агенције у претходној години, о њеном финансијском пословању и о стању у енергетском сектору Републике Србије, у оквиру надлежности Агенције.

У уводним напоменама, Дејан Поповић, председник Савета Агенције за енергетику Републике Србије истакао је да извештај, поред елемената прописаних Законом о енергетици, садржи и друга битна питања, у складу са препорукама Савета европских енергетских регулатора. Извештај о раду Агенције за енергетику представља најсвеобухватнију анализу о стању у енергетици у Републици Србији. Агенција за енергетику је основана као независно регулаторно тело које се бави регулацијом свих цена из области енергетике, цене гарантованог снабдевања електричном енергијом, цене гарантованог снабдевања гасом за домаћинства, цене приступа за пренос електричне енергије (мрежарина), за транспорт гаса, дистрибуцију електричне енергије и гаса и транспорт нафте и нафтних деривата. Актуелни Савет Агенције за енергетику је изабран 22. марта 2018. године када је први пут спроведен конкурс по европским нормама. Савет Агенције за енергетику за свој рад одговара Народној скупштини и једном годишње подноси извештај о раду. Извештај се доставља и свим релевантним енергетским субјектима и субјектима власти због свеобухватности извештаја о стању енергетике на територији Републике Србије. Сигурност снабдевања електричном енергијом, природним гасом и нафтом и нафтним дериватима у 2019. години била је задовољавајућа на територији Републике Србије. Смањена је потрошња електричне енергије у домаћинствима за око 0,6%, а повећана је потрошња у индустрији, што је добар индикатор раста привредне актиности. Република Србија је у 2019. години увезла нето 367 GWh електричне енергије, односно за толико је увоз био већи од извоза. На слободном тржишту продато је 49,2% електричне енергије (у претходном периоду 47,1%), а остатак је продат домаћинствима. Порасла је свест о енергетској ефикасности, тако да прогнозирани раст потрошње електричне енергије од 1% није остварен. У погледу достизања 27% учешћа производње електричне енергије из обновљивих извора у укупној потрошњи, изнет је податак да је током 2019. године прикључено 134 MW инсталисане снаге из ветроелектрана, тако да је на крају године инсталисана снага из ветра иносила 373 MW док је укупна инсталисана снага из мини хидроелектрана износила 311 MW. То указује да Србија полако достиже свој циљ, јер ако нема раста потрошње, циљ је могуће остварити. Савет Агенције за енергетику РС донео је у 2019. години Акт о изузећу од обавезе примене правила приступа треће стране, обавезе примене регулисаних цена и изузеће од обавезе власничког раздвајања „Гастранс“ за нови интерконектор за прородни гас којим је „Гаспрому“ дато право да користи гасовод што је један од најзначајнијих пројеката у Србији у сектору енергетике у последњих тридесет година. У Србији је проблем низак степен гасификације домаћинстава који износи око 10% од укупног броја домаћинстава, што истовремено указује да постоји потенцијал за раст. Цена природног гаса у току 2019. године није мењана и приметно је да се повећава број прикључака тамо где постоје дистрибутивне мреже. Гас постаје све конкурентнији што се тиче грејања. На организованом тржишту „SEEPEX“ које је једина мрежа на Балкану која послује ликвидно, током 2019. године повећала се активост. Настављена је активност у циљу развоја и јачања прекограничних капацитета, јер је за Србију због њеног положаја изузетно битно да буде коридор не само за путну инфраструктуру већ има све могућности и потенцијал да буде коридор за електричне водове, да остварује приход како од транспорта електричне енергије, тако и од транспорта гаса преко њене територије. Током 2019. године, губици на дистрибутивном систему су износили преко 11% што указује да су потребне нове инвестиције у дитрибутивни систем. Поред основне делатности, као што је регулација цена у области електричне енергије, Агенција има два поверена посла од стране државе. Један је лиценцирање свих енергетских субјеката, и лиценцирање енергетских субјеката у производњи електричне енергије који производе електричну енергију из електрана чија је инсталисана снага преко 1 МW. Други поверени посао Агенције од стране државе је тај да је Агеција за енергетику другостепени орган кад је у питању решавање жалби на приклључке. У 2019. години поднето је 88 захтева за лиценцу, од којих је 80 позитивно решено. Поднето је 311 разних представки, које су све благовремено решене. Агенција је успела да решавање лиценци буде у законском року од 30 или 40 дана, у зависности да ли субјекат има допуну предмета.

Делатности које обавља Агенција за енергетику су: сертификација и лиценцирање, регулација цена, надзор над тржиштем енергије, решавање жалби и заштита купаца и међународна сарадња. Агенцијом управља Савет, којим руководи председник Савета. Постоје 4 сектора у Агенцији: Сектор за економско – техничке послове, Сектор за економско – финансијске послове, Сектор за правне послове и Сектор за организационе и опште послове. Агенција мора бити независна у раду и мора имати функционалну, професионалну и финансијску независност. Истакнуто је да је таква независност постигнута у раду Агенције. Наглашено је да нема директних давања из буџета Републике Србије за рад Агенције. Агенција за свој рад наплаћује регулаторну накнаду и има приходе од лиценцирања чиме је постигнута финансијска независност.

Агенција за енергетику не повећава цену електричне енергије. Цену повећава ЈП „ЕПС“ које доноси одлуку о повећању цене, а на коју Агенција даје сагласност. У односу на усвојени финансијски план и пројектоване параметре, очекивани приход од лиценци у 2019. години није у потуности остварен, а један од разлога је што се лиценце издају на период од 10 година тако да су многи субјекти на енергетском тржишту добили лиценце што је и узроковало пад у пројектованом приходу (уместо 24.570.000,00 остварено је 15.937.000,00 динара). Нешто мањи приход је остварен и од донација и рефундација. Трошкови нису изашли из пројектованих, сви параметри трошкова и расхода су у складу са финансијским планом. Као непрофитна институција, Агенција 50% од исказане разлике прихода и расхода уплаћује у буџет Републике Србије, а 50% средстава прелази у другу годину како би се евентуално, у зависности од пословања у следећој години, смањили трошкови пословања. Агенција ће у будућности морати кадровски да се ојача, јер је одласком квалитетног кадра у пензију у области енергетике тешко доћи до таквог профила кадра са великим искуством. Структура запослених у Агенцији: од утврђеног максималног броја запослених од 51, Агенција је 2019. годину завршила са 43 запослена.

У дискусији, народни посланици су поставили питања, изнели ставове и мишљења и дали предлоге и сугестије. Постављена су следећа питања:

* да ли су сви запослени у сталном радном односу;
* колики је просек зарада у Агенцији;
* да ли су плате статичне или зависе од оствареног финансијског ефекта рада Агенције;
* какав је план да се смање губици на дистрибутивној мрежи који сада износе преко 11%.

У одговору на изнета мишљења и постављена питања, Гордан Танић, руководилац сектора за економско- финансијске послове Агенције, истакао је да су сви запослени у сталном радном односу, са двоје радно ангажованих по уговору о раду. Просечна плата у Агенцији износи око 150.000,00 динара, у нето износу. Није било проблема са исплатом зарада које нису статичне, али не прате раст плата у Републици Србији због независног финансирања Агенције. Међу запосленима у Агенцији преовладава високообразовани и изузетно стручан кадар, што показује да је Агенција за енергетику једна од најстручнијих институција у Републици Србији у области енергетике. Дејан Поповић, председник АЕРС, изнео је објашњење у погледу исказаних губитака. Просек губитака код преносних мрежа је европски, а код дистрибутивних мрежа, и поред исказаних високих 11%, постоје оправдани губици. Увођењем паметних бројила, што захтева велике инвестиције, губици ће се свести на најмању могућу меру. ЈП „ЕПС“ израђује озбиљне планове како би те губитке увела у нормалне токове. Аца Марковић, члан Савета АЕРС, истакао је да тражња за електричном енергијом нееластична, односно да брже расте потрошња када пада цена елекричне енергије него што пада потрошња када расте цена електричне енергије. Структура потрошње електричне енергије у Републици Србији је таква да се већи део енергије троши на средњем и ниском напону и самим порастом потрошње расту и губици.

У дискусији су учествовали Верољуб Арсић, Драгомир Карић, Војислав Вујић, Александра Томић , као и Дејан Поповић, Аца Марковић и Гордан Танић.

„На основу члана 237. Пословника Народне скупштине, Одбор је поднео Народној скупштини

И З В Е Ш Т А Ј

Одбор је, у складу са чланом 237. Пословника Народне скупштине, размотрио Годишњи извештај о раду Агенције за енергетику за 2019. годину, који је поднет Народној скупштини на основу члана 39. Закона о енергетици.

Одбор је утврдио Предлог закључка поводом разматрања Годишњег извештаја о раду Агенције за енергетику за 2019. годину, који подноси Народној скупштини на разматрање и усвајање.

За известиоца Одбора и представника предлагача на седници Народне скупштине одређен је Верољуб Арсић, председник Одбора.

ПРЕДСЕДНИК Верољуб Арсић

Одбор је већином гласова утврдио Предлог закључка поводом разматрања Извештаја о раду Агенције за енергетику Републике Србије за 2019. годину који је поднео Народној скупштини, тако да гласи:

ПРЕДЛОГ

На основу члана 8. став 1. Закона о Народној скупштини („Службени гласник РС“, бр. 9/10) и члана 239. став 3. Пословника Народне скупштине („Службени гласник РС“, број 20/12-пречишћен текст),

Народна скупштина Републике Србије, на \_\_ седници \_\_\_\_\_\_\_ заседања, одржаној \_\_\_\_\_2021. године, донела је

ЗАКЉУЧAК

поводом разматрања Годишњег извештаја о раду Агенције за енергетику Републике Србије за 2019. годину

1. Прихвата се Годишњи извештај о раду Агенције за енергетику Републике Србије за 2019. годину.
2. Овај закључак објавити у “Службеном гласнику Републике Србије”.

РС Број \_\_

У Београду, \_\_\_\_ 2021. године

НАРОДНА СКУПШТИНА

ПРЕДСЕДНИК

Ивица Дачић

О Б Р А З Л О Ж Е Њ Е

Правни основ за доношење Закључка садржан је у члану 8. став 1. Закона о Народној скупштини („Службени гласник РС“, бр. 9/10) и члану 239. став 3. Пословника Народне скупштине („Службени гласник РС“, број 20/12-пречишћен текст).

Чланом 237. ст. 1. и 4. Пословника Народне скупштине предвиђено је да председник Народне скупштине доставља извештаје које су државни органи, организације и тела, у складу са законом, поднели Народној скупштини, народним посланицима и надлежном одбору. Након разматрања извештаја, надлежни одбор подноси извештај Народној скупштини, са предлогом закључка, односно препоруке.

Чланом 239. Пословника Народне скупштине, предвиђено је да Народна скупштина разматра извештаје из члана 237. ст. 1. и 4. Пословника и предлог закључка, односно препоруке надлежног одбора, на првој наредној седници. На седницу Народне скупштине позива се представник државног органа, организације, односно тела чији се извештај разматра. Народна скупштина, по закључењу расправе, доноси закључак, односно препоруку, већином гласова народних посланика на седници на којој је присутна већина народних посланика.

На основу члана 39. Закона о енергетици („Службени гласник РС“, бр. 145/14 и 95/18 др. закон), Савет Агенције за енергетику подноси Народној скупштини најмање једном годишње извештај о раду Агенције. Годишњи извештај за претходну календарску годину подноси се најкасније до краја 31. маја сваке године.

Савет Агеније за енергетику Републике Србије поднео је Народној скупштини редован годишњи Извештај о раду за 2019. годину, који је Одбор за привреду, регионални развој, трговину, туризам и енергетику, размотрио на седници Одбора, одржаној 18. фебруара 2021. године. Седници је присуствовао Дејан Поповић, председник Савета Агенције за енергетику Републике Србије.

Одбор је, у складу са чланом 237. став 4. Пословника Народне скупштине, поднео Народној скупштини Извештај са Предлогом закључка који је утврдио на седници Одбора, ради разматрања и усвајања.

На основу члана 8. став 3. Закона о Народној скупштини, закључци Народне скупштине објављују се у „Службеном гласнику Републике Србије“.

Седница је закључена у 10 часова и 55 минута.

Седница је преношена у live stream-у и тонски снимана, а видео запис се налази на интернет страници Народне скупштине.

СЕКРЕТАР ПРЕДСЕДНИК

Александра Балаћ Верољуб Арсић